Stór laxeldisstöð í Arnarfirði , sem gæti skapað allt að 50 störf , gæti orðið að veruleika á næstunni . Þetta segir Kristján Möller , alþingismaður . Hann segir að Íslendingar geti lært ýmislegt af Norðmönnum hvað varðar laxeldi , því þar sé regluverk varðandi atvinnugreinina talsvert markvissara . „ Hér á landi er leyfi til laxeldis veitt til tíu ára í einu , en það hefur veruleg áhrif á fjármögnum og möguleikann á að fá fjárfesta . Það er erfitt að fjármagna verkefni , þegar fólk veit ekki hvort það getur haldið áfram eftir tíu ár . Í Noregi er leyfið veitt ótímabundið , en ef menn brjóta reglur , þá er það tekið af þeim . “ Það er fyrirtækið Arnarlax , sem hefur í hyggju að byggja upp laxeldi í Arnarfirði . „ Þetta eru að mínu mati mjög metnaðarfull áform , sannkölluð vestfirsk stóriðja , “ segir Kristján . „ Þarna á að vera 3000 tonna eldi , sem þýðir um 1500 tonn af frystum afurðum . “ Að sögn Kristjáns er málið nú í umsagnarferli og hann segir fleiri aðila hafa lýst yfir áhuga á laxeldi í Arnarfirði .